Trez chiers et bien amez: en obeyssant au commandement et bon plaisir de monseigneur le roy, et pour les causes contenues en ses lettres qu’il luy a plu dernierement nous escripre, dont vous envoyons la copie cy enclose, avons déporté et déportons le sieur de Villarnoul de l’office de nostre gouverneur d’Aucerre, ce que vous signifions; et vous requérons, et néantmoins mandons que vueilliez entendre et vous employer à la garde de vostre ville dudit Aucerre, et estre tousjours bons et loyaulx obéyssans à mondit seigneur le roy et à nous; tellement que de bonne obéyssance faciez à recommander. Au surplus veuillez nous signifier de vos nouvelles, s’aucun en surviennent au lez de par de-là digne d’escripre; ensemble se chose voulez que puissions, de trez bon cuer le ferons. Trez chiers et bien amez nostre Seigneur vous aist en sa sainte garde. Escript en nostre ville de Péronne, le VII jour de may, l’an LXV. Signé Jehan, et plus bas, de Cerisy. De par le Roy. Trez chier et amé cousin: Nous avons n’aguieres envoyé Guillaume de Bercy en la ville d’Auxerre, pour signifier à l’evesque, gens d’eglise, et habitans de ladite ville les nouvelles survenues, et leur escripvions que en acquittant leur loyautez, ils voulsissent estre tels envers nous comme ils doivent, et nous faire de nous servir envers et contre tous, ainsi que tenus y sont, laquelle ils ont fait littéralement. Mais nous avons entendu que le sieur de Villernou l’a cuidié empeschier de tout son povoir, tendant à fin que ledit evesque, gens d’eglise et habitans fissent le service à beau-frère de Charollois, de laquelle chose ne nous povons trop esmerveiller, veu que ledit de Villernou est votre officier, et sçavons bien que pour rien ne lui voudriez soustenir, et pour ce vous en advertissons afin que y donnez provision; et nous semble que ne le devez plus laisser vostre officier, ne lui donner charges esdites marches, veu qu’il a esté et est contre nostre intention et la vostre. Si veuilliez pourveoir tellement que inconvénient ne nous en adviegne. Donné à S. Aignien en Berry, le XXVIII avril. Signé, Loys, et plus bas, Bourre.